Document ID: 32003R0807

Padomes Regula (EK) Nr. 807/2003
(2003. gada 14. aprīlis),
ar ko Lēmumam 1999/468/EK pielāgo noteikumus par komitejām, kuras palīdz Komisijai īstenot tai piešķirtās ieviešanas pilnvaras, kas noteiktas Padomes dokumentos, kuri pieņemti atbilstīgi konsultēšanās procedūrai (vienprātība)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 93., 94., 269., 279. un 308. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
pēc apspriedes ar Revīzijas palātu par Padomes Regula (EEK, Euratom) 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi [4],
tā kā:
(1) Ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [5], ir aizstāts Lēmums 87/373/EEK [6].
(2) Saskaņā ar Padomes un Komisijas paziņojumu [7] par Lēmumu 1999/468/EK noteikumi par komitejām, kas palīdz Komisijai tās ieviešanas pilnvaru īstenošanā, kuras paredzētas, piemērojot Lēmumu 87/373/EEK, jāpielāgo, lai saskaņotu tos ar Lēmuma 1999/468/EK 3., 4. un 5. panta noteikumiem.
(3) Minētajā paziņojumā ir norādītas komitejas procedūru pielāgošanas metodes, kas ir automātiskas, ja vien tas neietekmē pamatdokumentā paredzētās komitejas būtību.
(4) Termiņiem, kas noteikti noteikumos, kas jāpielāgo, jāpaliek spēkā; ja ieviešanas pasākumu pieņemšanai nav noteikts konkrēts termiņš, tad termiņam jābūt trīs mēneši.
(5) Tāpēc to instrumentu noteikumi, kuros paredzēts izmantot ar Lēmumu 87/373/EEK izveidoto I veida komitejas procedūru, jāaizstāj ar noteikumiem, kuri atsaucas uz Lēmuma 1999/468/EK 3. pantā noteikto konsultēšanās procedūru.
(6) Tāpēc to instrumentu noteikumi, kuros paredzēts izmantot ar Lēmumu 87/373/EEK izveidotās IIa un IIb veida komitejas procedūras, jāaizstāj ar noteikumiem, kuri atsaucas uz Lēmuma 1999/468/EK 4. pantā noteikto vadības procedūru.
(7) Tāpēc to instrumentu noteikumi, kuros paredzēts izmantot ar Lēmumu 87/373/EEK izveidotās IIIa un IIIb veida komitejas procedūras, jāaizstāj ar noteikumiem, kuri atsaucas uz Lēmuma 1999/468/EK 5. pantā noteikto regulatīvo procedūru.
(8) Šīs regulas mērķis ir tikai komitejas procedūru pielīdzināšana; komiteju nosaukums saistībā ar minētajām procedūrām attiecīgā gadījumā ir grozīts,
IR PIEŅĒMUSI ŠO REGULU.
1. pants
Lai ievērotu Lēmuma 1999/468/EK atbilstošos noteikumus, saskaņā ar I pielikumu attiecībā uz konsultēšanās procedūru pielāgo minētajā pielikumā uzskaitītos dokumentus.
2. pants
Lai ievērotu Lēmuma 1999/468/EK atbilstošos noteikumus, saskaņā ar II pielikumu attiecībā uz vadības procedūru pielāgo minētajā pielikumā uzskaitītos dokumentus.
3. pants
Lai ievērotu Lēmuma 1999/468/EK atbilstošos noteikumus, saskaņā ar III pielikumu attiecībā uz regulatīvo procedūru pielāgo minētajā pielikumā uzskaitītos dokumentus.
4. pants
Atsauces uz I, II un III pielikuma dokumentu noteikumiem uzskata par atsaucēm uz tādiem noteikumiem, kas pielāgoti ar šo regulu.
Atsauces, kas šajā regulā izdarītas uz iepriekšējiem komiteju nosaukumiem, uzskata par atsaucēm uz jaunajiem nosaukumiem.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2003. gada 14. aprīlī

Labels: 10
11
15